Динә Закирова: «Көндәлегем югалса – утырып елыйм!» 

	Бер генə минут буш вакыты да булмаган, əле Камал театры оркестрында, əле телевидениедə, əле концертларда чыгыш ясаган музыкант ирекле буламы?	  Əлбəттə! Чөнки аның һəрчак яраткан эше белəн шөгыльлəнү, музыкаль экспериментлар ясау, күңелендəге көйлəрне яраткан тамашачысына җиткерү мөмкинлеге бар. Сөйкемлелəрнең сөйкемлесе Динə Закирова – ирекле иҗатчы. Скрипка хуҗабикəсе белəн «Сəхнə» казанында киңəшлəр кайнатабыз.

«Камал театры оркестрындагы эшем һəрчак беренче урында тора. Гадəттə, мин төрле тəкъдимнəргə бик телəп ризалашам, əмма театрда эшне калдырырга туры килсə, күп очракта «юк» дип җавап кайтарам. Һəр эшкə дə өлгерер өчен приоритетларны дөрес билгелəргə кирəк, дип саныйм».

«Нинди йолдызлык астында тууың холкыңа йогынты ясый дип ышанам. «Сəхнə» укучыларына, йолдызнамəлəрдəн укып, үзеңдə нинди яшерен талантлар, мөмкинлеклəр барын белеп, аларны чынга ашырырга киңəш итəр идем. Чөнки күп вакытта кеше үзендə ниндидер сəлəт барлыгын сизə, лəкин аны «дөньяга танытырга» кыймый. Йолдызнамəлəр кешегə шушы талантын ачарга этəргеч булырга мөмкин».

«Консерваториядə укыганда ук башта – Камал театры оркестрына, аннан филармониягə Айдар Фəйзрахманов җитəклəгəн ТР фольклор ансамбленə дə эшкə урнаштым. Шуннан бирле берничə эшне берьюлы алып барырга күнектем. Барлык планнарымны, эшемне калын көндəлегемə язып барам. Ул югалса – утырып елармын, мөгаен. Буш вакытны исə һəрчак гаилəгə багышларга киңəш итəр идем. Ирем Илнур (Илнур Закиров – Камал театры артисты – ред.) белəн без җəйге ялларны күл буенда балык тотып үткəрергə яратабыз. Илнурның туган ягы – Əтнəдə күллəр бик күп, шунда кайтабыз. Минем балыкка йөрүгə мəхəббəтем нəселдəн килə, иремне дə бу шөгыленнəн башка яши алыр дип күз алдына китереп булмый. «Җəйнең бер көнендə» спектакленнəн соң «Норвегиягə балык тотарга китеп, югалып калма инде син», дип шаяртам».

«Ансамбльдəн киткəч, бер ел укытучы булып эшлəп карадым. Минем сыйныфта ун бала бар иде. Максатым – балаларны скрипкада уйнарга өйрəтү түгел, скрипканы яраттыру, музыкага гашыйк иттерү иде. Максатыма ирештем дип белəм. Үзем өчен күрсəткеч булган бер хəл булды. Сыйныфыбызда бер кыз бала бар иде. Моңарчы төрле түгəрəклəргə йөреп-йөреп караса да, бер-ике ай шөгыльлəнгəч – ташлый торган булган. Беркөнне əбисе «Дина Ильясовна, безнең кызны нишлəттегез Сез?» дип сорап куймасынмы. Бактың исə, кызлары туган көненə скрипка сораган икəн! Балаларны берəр эшкə, шөгыльгə җəлеп итəр өчен һəрчак уен аша кызыксындырырга кирəк. Мин балаларга: «Башта минемчə уйныйк, аннары сезнеңчə уйнарбыз», дия идем. Скрипкада күнегүлəр ясагач, укучыларым миңа «Крокодил» уенын өйрəтəлəр иде».

«Һəртөрле проблемаларга, көнкүреш мəсьəлəлəргə җиңел карарга киңəш итəм. Кирəгеннəн артык борчылып йөргəн кешелəрне аңламыйм. Мин үзем беркайчан да паникага бирелмим, эчке тоемлавыма бик нык ышанам. Нинди генə катлаулы ситуация килеп чыкса да, тыныч булырга, оптимист булырга тырышам. Үзеңне тыныч тотсаң – бар да җайлана ул».

Закировлар гаилəсенең сəламəтлек сере:
Мүк җилəген (клюква), нарат җилəген (брусника) һəм кара җилəкне (черника) кайнатып эчəбез. Мондый төнəтмə иммунитетны ныгыта. Ике кыш эчтек, ике ел буе авырткан юк, Аллага шөкер!

БЛИЦ-КИҢƏШЛƏР

Укырга: М.Дрюонның «Проклятые короли», О.Уайльдның «Портрет Дориана Грея», Г.Əбсəлəмовның «Ак чəчəклəр» əсəрлəрен, халык əкиятлəрен.
Карарга: Т.Бёртон фильм һəм мультфильмнарын. (Бигрəк тə «Труп невесты» мультфильмы шəп!)
Тыңларга: төрле халыкларның милли музыкасын, бию көйлəрен.
  
	Рания ЮНЫСОВА 	
Сәхнә

	№ 5 |  	


